L-isptar t'Għawdex se jidħol għal akkreditazzjoni magħrufa bħala JCI, Joint Commission International, li meta tinkiseb se tpoġġi l-istess sptar fil-klassifika tal-'Premier league' tal-isptarijiet madwar id-dinja. Madwar id-dinja u f'diversi oqsma, hemm ħafna tipi ta' ċertifikazzjoni li meta jinkisbu jagħtu garanzija ta' xogħol, servizz jew kwalità lill-individwu li jkun qed jixtri jew jagħmel użu mis-servizz. Bħal, ngħidu aħna, ikollok timbru ta' kwalità. Fil-qasam tal-isptarijiet ukoll jeżisti dan it-timbru ta' kwalità u, fost l-aktar timbri ta' kwalità magħrufa u rrispettati fis-settur tas-saħħa, hemm il-JCI li ilha sa mill-1994 tispezzjona u tiċċertifika sptarijiet f'aktar minn 90 pajjiż madwar id-dinja. Il-JCI għandha fi ħdanha għadd ta' konsulenti li ġejjin minn kull qasam tas-saħħa u li dawn bejniethom għandhom il-kredenzjali kollha biex jiċċertifikaw jekk sptar għandux jingħata t-timbru ta' kwalità, f'dan il-każ, it-timbru tagħhom ta' akkreditazzjoni u li jiċċertifika li l-isptar laħaq il-livelli ta' standards rikjesti minnhom. S'issa qatt ma kellna sptar f'Malta li ġab din l-akkreditazzjoni u hu l-pjan tal-Gvern li l-isptar t'Għawdex ikun l-ewwel sptar fil-Gżejjer Maltin li jġib din il-marka ta' kwalità li finalment se jgawdu minnha l-pazjenti kollha, kemm Maltin u kemm barranin u kif ukoll l-istaff kollu li jaħdmu fl-istess sptar t'Għawdex. Il-Ministru tas-Saħħa Chris Fearne spjega mal-gazzetta KullĦadd li dan se jkun pass importanti ħafna li se jikkumplimenta mal-fatt li Malta qed timmira li tiġbed it-turiżmu mediku lejn pajjiżna. "Fatt ieħor importanti marbut ma' din l-akkreditazzjoni tal-JCI hu l-fatt li aħna qed nimmiraw li niġbdu turiżmu mediku lejn pajjiżna. Ħafna mill-pazjenti barranin li jkunu qed ifittxu li jiġu operati jew jingħataw trattament barra minn pajjiżhom huma magħrufa li jaraw minn qabel jekk l-isptar fejn se jmorru għandux xi akkreditazzjoni ta' kwalità. U dan hu proċess aktar rigoruż meta l-pazjent barrani jkun se jiġi kopert minn kumpaniji tal-assigurazzjoni." Fearne żied li dawn il-kumpaniji, speċjalment kumpaniji tal-assigurazzjoni Amerikani, jeżiġu li l-isptar fejn ikun se jintbagħat il-pazjent tagħhom ikun sptar li jrid ikollu akkreditazzjoni mill-JCI. "Għalhekk din l-akkreditazzjoni tal-isptar t'Għawdex se tkun qed twassal biex nattiraw it-turiżmu mediku; niċċa ta' turiżmu li s'issa pajjiżna għadu qatt ma mmira għaliha b'tant serjetà u li l-stess sptar t'Għawdex se jkollu 100 sodda disponibbli għal dawn il-pazjenti. Ma rridux ninsew li filwaqt li s-servizz għall-Maltin u l-Għawdxin se jibqa' bla ħlas, dawn il-pazjenti barranin se jkunu qed iħallsu tas-servizz li jingħataw mill-isptar u kif ukoll se jkomplu jiġġeneraw aktar kummerċ fl-ekonomija ta' pajjiżna," qal Fearne. Jinbena mill-ġdid L-isptar t'Għawdex se jkun qed jinbena mill-ġdid u fl-aħħar jiem kienu għaddejjin fl-aqwa tagħhom it-testijiet. Il-fatt li x-xogħol fuqu se jsir fiż-żmien li ġej se jwassal biex dan l-isptar se jkun ta' livell ogħla anke minn dak ta' Mater Dei. "Ma rridux ninsew li Mater Dei ilu miftuħ mis-sena 2008, apparti li kien ilu jinbena s-snin. Id-dinja dejjem tinbidel u l-qasam tas-saħħa mhux nieqes mit-tibdil li dejjem għaddej u li qed ikun aġġornat maż-żminijiet tal-lum. Dan it-tibdil se jkun rifless ukoll fil-bini mill-ġdid tal-isptar t'Għawdex iżda mhux il-bini biss se jkun qed jagħmel id-differenza," qal Fearne. "Il-viżjoni li għandu l-Partit Laburista fil-Gvern hi li jagħmel minn Malta ċentru ta' eċċellenza fil-qasam tas-saħħa filwaqt li s-servizzi għall-pazjenti Maltin u Għawdxin jibqgħu bla ħlas," temm jgħid il-Ministru tas-Saħħa.